open-index/open-wikipedia-markdown huggingface dataset:
Фотохемия

**Фотохемия** е конарь хемии, котрый штудируе реакции, збуджованы свѣтлом.

Найважнѣйшый природный фотохемичный процес — фотосинтеза. Ростлины продукують оксиген зоз диоксида угля и воды. Иншым подобным процесом е фотохемична синтеза витамина D, котра е животно потребна про моцны кости, а ся вытварять в кожи людей под вплывом ултралилового зарѣня.

Основны области практичного выхоснованя Фотохемии суть фотография, зготовлѣня полиграфичных форм и микрочипох методами фотолитографии, фотохемична синтеза, напримѣр, продукция капролактама.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .

## Референции

Катеґорія:Фотохемия
Конформации

**Конформации**, од  *conformatio* - *форма*, *полога* — суть розличны просторовы формы, котры доставають молекулы наслѣдком вольного обертаняя окремых фрагментох доокола простых вязей, закривлѣня вязей ай иншых трансформаций. 

Конформации мають важну роль в штруктурѣ бѣлковин. Од конформаций зависить функчна активность биополимерох, напримѣр, каталитичный ефект ензимох, транскрипция генох DNA. Назорным примѣром е стягованя и увольнѣня мускулох, котре тыж е резултатом конформачных перемѣн бѣлковин тай иншых биополимерох. 

Злученины, котры ся одличують лем конформациов, называють обертныма изомерами (конформерами). Конформеры в обычайных условиях легко переходять з едной конформации на другу и прото их, векшинов, не мож выокремити.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
* Конформація. //Фармацевтична енциклопедія.

## Референции

Катеґорія:Стереохемия
Социалистична Интернационала

**Социалистична Интернационала** ( *Socialist International* (SI)) — меджинародна свѣтова организация социал-демократичных, социалистичных и роботницкых партий, котра в сучасности здружуе 153 политичных партий зо всѣх континентох.

## История
По Другой свѣтовой войнѣ в року 1947 быв створеный меджинародный социалистичный конзултачный комитет (Комиско), котрый мав на агендѣ обновлѣня заниклой в часѣ войны интернационалы.
Наконець, организация была закладена на Первом Конгресѣ во Франкфуртѣ, котрый одбыв ся 30. юна – 3. юла 1951. Социалистична Интернационала од зачатку голосила ся ку традициям предходного социал-демократичного руху и остро выступала против комунистичных партий и держав з еднопартийнов диктаторской владов.

Президентами Социалистичной Интернационалы были авторитетны свѣтовы политикы, бывшый канцлер ФРГ, Нобелов лавреат миру Вилли Брандт (1976-1992), премьер-министер Франции Пьер Моруа (1992-1999), премьер-министер Португалии Антонио Гутьерреш (1999-2005).

## Днешность
Социалистична интернала мать статус конзултачного члена ОЗН. Занимать ся вопросами одзброѣня, мира, економичной политикы, праци и ресурсох, миграции и др. Симболом организации е червена ружа и рука, стискнута в пясть, котра ю тримле: тото суть симболы социализма и роботництва. На XVIII. Конгресѣ в Штокголму (юн 1989) была схвалена нова Декларация Принципох, одповѣдаюча новой реалности (глобализация, климатичны проблемы, конець биполарного свѣта).

## Жерела и одказы
* Дорошко М. Соціалістичний Інтернаціонал. //Політична енциклопедія. Ред. Левенець Ю. и др. Київ: Парламентське видавництво, 2011. — 808 с. . 
* Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 3. . 
* Официалный сайт. 

## Референции

Катеґорія:Міджінародны орґанізації
Катеґорія:Социализм
Алдостерон

**Алдостерон** — гормон звѣрят и людей, вытворьованый в корѣ надпокруток (кортикостероид), котрый регулуе метаболизм минералных материй в организмѣ, главнѣ йонох Na+, K+ и воды.

При недостатку гормона указуе ся пигментация кожного покрова, розвивать ся бронзова хворота, нарушать ся минералный метаболизм, зменшать ся реабсорбция йонох Nа+ покрутковыма каналцями и нагромаджѣня йонох К+. Едочасно одбывать ся утрата гидрокарбонатох, хлора и воды. При надмѣрной синтезѣ алдостерона, напротив, указуе ся знижѣня в кровли обсягу йонох К+ и надбыток йонох Nа+. 

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Стрельченко К. Альдостерон. //Фармацевтична енциклопедия.

## Референции

Катеґорія:Кортикостероиды
Кортикостероиды

**Кортикостероиды** — гормоны звѣрят и людей, вытворьованы в корцѣ надпокрутковых слызникох, по их хемичной природѣ суть стероиды: 

* *минералокортикоиды* — алдостерон, кортексон — регулують метаболизм минералох;
* *глюкокортикоиды* — гидрокортизон, кортизон, кортикостерон — регулують метаболизм сахаридох, белковин и тукох, котрый вплывать и на метаболизм  минералох.  

Кортикостероиды, окрем регулации перемѣн материй, тыж беруть участь в розвитю адаптачных реакций организма, вплывають на формованя половых признакох.

Кортикостероиды суть поуживаны в медицинѣ при их недостатку в организмѣ (напримѣр, при аддисоновой хворотѣ), або як противозапалны и противоалергичны средства.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Тимченко А. Д. Краткий медико-биологический словарь. Киев. Вища школа. 1988. .

## Референции

Катеґорія:Кортикостероиды
Стероиды

**Стероиды**, клас органичных злученин; полицикличны алкоголы, кетоны, квасы и др. Значно росширены в живой природѣ. Ку стероидам односять ся стеролы, жовчны квасы, витамины групы D, половы гормоны, гормоны надпокруткох (кортикостероиды). Суть сучастьов молекул стероидных гликозидох (в т. ч. сердечных гликозидох). Многы стероиды продукують хемичнов и микробиологичнов синтезов.

Вшыткы стероиды мають характерну молекуларну штруктуру, котра складена зоз 17 атомох карбона,  сформованых до 4 карѣк. Стероиды суть важны в биологии, хемии и медицинѣ.

Примѣрами стероидох суть гормон тестостерон и, ачей найпознатѣйшый, холестерол, котрый е в каждой бунцѣ нашого тѣла.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Ronald H. Kluger, Raymond Brazenor Clayton: Steroid, chemical compound. //ENCYCLOPÆDIA BRITANNICA

## Референции

Катеґорія:Стероиды
Стереохемия

**Стереохемия** — конарь хемии, котрый штудируе просторове упорядкованя молекул и его вплыв на физикалны властности (статична стереохемия), або тыж на напрям и скорость реакций (динамична стереохемия).

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с.  

## Референции

Катеґорія:Стереохемия
Интернационала

**Интернационала** може быти:
* *[[Интернационала (гимна)|Партийна гимна комунистичных партий]]*
* *Ествуюча меджинародна организация:*
** Социалистична интернационала
* *Заникла (исторична) меджинародна организация:*
** Бернска Интернационала (1919-1923)
** Віденьска Интернационала (1921-1923)
** Друга Интернационала (1889-1916)
** Перва Интернационала (1864-1876
** Третя Интернационала (1919-1943)
** Роботницка и Социалистична Интернационала (1923-1940)
Електролит

**Електролит** — текуча або тверда субстанция, в котрой в хоть даяк спозначных концентрациях притомны
йоны, котры ся можуть перемѣщати и переносити електрику. В узшом змыслѣ — соли, котры в ростоку переводять електричный пруд, бо суть в них йоны, утворены в резултатѣ електролитичной дисоциации. Електролиты суть во вшиткых текучых субстанциях живых организмох, служать середовиском про одбываня ся многых хемичных синтез.

Електролиты суть в каждой батерии и акумулаторѣ. Позитивно и негативно набиты йоны (катионы и анионы мигрують и обычайно оддають свой набой одповѣдно на негативном и позитивном терминалѣ (катодѣ и анодѣ) електричного кола.

Найлѣпше познатыма електролитами суть квасы, алкалии и соли, котры ся йонизують, кедь суть роспущены во водѣ або алкоголу. Але вецеры соли так ся справують, кедь суть ростоплены безо всякого роспущалника, або и в твердом станѣ.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Electrolyte, chemistry and physics. // Encyclopaedia Britannica

## Референции

Катеґорія:Електрохемия
Катеґорія:Течи
Радикал (хемия)

**Радикалы**, або **вольны радикалы**,  *free radicals*, в хемии суть атомы або хемичны злученины, котры мають хотьлем еден неспареный електрон. Такый електрон ся означать мастнов точков (симбол *bullet* в горном индексѣ), напримѣр: Н•, СН3•, С(С6Н5)3•.

## Властности
Радикалы суть парамагнетичны, реакчноспособны. Куротоживучы радикалы выступують як интермедиалны частицѣ во многых хемичных реакциях. Але дакотры суть стабилны и такы были выдѣлены в окремом станѣ. Про то в сучасности в хемии ся поуживать означѣня *вольны радикалы* (котре ся хоснуе и про куртоживучы.). З участьов вольных радикалох реализують ся важны биохемичны процесы, напримѣр
ферментачна оксидация.

## История
Первый односно стабилный вольный радикал, трифенилметил, объявив в року 1900 Мозес Гомберг. В той злученинѣ карбон е тривалентный, бо звязаный зоз трьома субституентами, а четвертый електрон мать вольный (е позначеный точков). Такый радикал е стабилный лем в дакотрых органичных роспущалниках и скоро ся знищать, вступивши в ненавратны реакции, кедь прийде до контакту з воздухом, водов або силныма квасами.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Cheves T. Walling: Radical, chemistry. //Encyclopaedia Bratannica.

## Референции

Катеґорія:Орґанічна хемія
Катеґорія:Физична хемия
Колледж Стейшн, Тексас

**Колледж Стейшн, Тексас**,  College Station, Texas — универзитне мѣстечко в штатѣ Тексас, США. Половку его обывательох чинять штуденты, а другу половку професоры, их родины и люде, заняты в службах. В року 1990 число обывательох было 52&nbsp;456, але в року 2018 вецей як подвоило ся: 118&nbsp;064.  

Основане в року 1877, коли ту отворили поштову штацию *College Station* на желѣзници, што днесь называть ся *Southern Pacific*.

Универзита мать властне летиско *Easterwood Airport*, положене о пять километры на юго-запад од *Колледж Стейшн*.

## Вызнамны особы
* Дерек Бартон, Нобелов лавреат з хемии, 1969

## Жерела и одказы
* College Station, Texas, United States. //Encyclopaedia Britannica
* Официалный сайт летиска ''Easterwood''

## Референции

Катеґорія:Населены пункты США
Анода

**Анода**, подля дефиниции Майкла Фарадея, е тот пол (стискач, спой) биполарного електричного пристроя, через котрый до него приходить конвенчный (позитивный) електричный пруд. 

Тота дефиниция доднесь зоставать найпростшов и найеднозначнѣйшов, котра еднако придатна про каждый можный припад хоснованя того термина.

Подля алтернативной дефиниции, анода може быти
# пол (стискач, спой) жерела електрикы (акумулятора, батерии), котрый при роботѣ того жерела мать позитивный потенциал односно иншого пола того самого жерела (катоды);
# електрода електровакуумного, выбойкового, електронного або йонного спотребича, припоеного в електричне коло ку анодѣ жерела електрикы;
# в електрохемии — електрода в електролитѣ, около котрой одбывать ся оксидация йонох або молекул, котры суть в зложѣню електролита (подробнѣйше см. електролиза).

## Жерела
* Анод. //Энциклопедический словарь Брокгауза и Ефрона
* Прохоров А.М. (гл. ред.). Физическая энциклопедия (в 5 томах). Научное издательство "Большая Российская энциклопедия". М. 1998. .

## Референции

Катеґорія:Електрохемия
Катеґорія:Електротехніка
Катода

**Катода** — термин, введеный Майклом Фарадейом, котрый означать пол (стискач, спой) биполарного електричного пристроя, через котрый з него одходить конвенчный (позитивный) електричный пруд.

Хоть позитивно набиты катионы все приходять ку катодѣ (зато така их назва), поларита катоды може ся змѣнити з позитивной на негативну в пристроях двоякого поужитя. Кедь жерело електричной енергии, буде не выдавати, а принимати енергию од вонкашного жерела (акумулатор в режимѣ набиваня), его катода стане ся негативна: електроны теперь вытѣкають з катоды, а конвечный пруд (позитивный) затѣкать до акумулатора, наповнюючи выхоснованый набой. В таком режимѣ одбывають ся обернены хемичны процесы, котры обновлюють стан електродох и електролита. Подля дефиниции, катода ставать ся анодов. Жебы така нееднозначность ся одстранила, *ГОСТ 15596-82.ИСТОЧНИКИ ТОКА ХИМИЧЕСКИЕ*  ку дефиниции, котра подана в зачатку статьи додавав, же она выхосновлива про робочый режим жерела пруду, але не про режим набиваня.

## См. тыж
* Анода
* Електролит

## Жерела и одказы
* Анод. //Энциклопедический словарь Брокгауза и Ефрона 
* Схемотехника: Знаем ли мы, что такое АНОД? и что такое КАТОД? 
## Референции

Катеґорія:Електрохемия
Катеґорія:Електротехніка
Мозес Гомберг

**Мозес Гомберг**,  Moses Gombeгg, *8. фебруар 1866, Елисаветград, Россия — †12. фебруар 1947, Анн Арбор, Мичиган, США, америцкый хемик-органик. 

## Биография
Родина Григория Гомберга и Марии Резниковой з дѣтми охабили Россию в року 1884, лишивши там вшиток свой маеток, понеже головѣ родины и его 18-рочному сыну Моисею грозив арешт за участь в политичном комплотѣ против режима. Оселили ся в Чикагу, де Моисей-Мозес за два рокы научив ся англицкый язык, склав матуриту и в року 1886 зачав штудии на Мичиганской универзитѣ. В року 1890 зыскав бакаларскый ступень, в року 1892 — магистерскый, в року 1894 обгаив докторску роботу з органичной хемии. Од року 1893 до року 1936, коли пензионовав, служив на мѣстѣ асистента, а пак професора во своей alma mater. В року 1925 став ся деканом хемичной факулты.

Мозес Гомберг не быв женатый, ани его сестра Соня. Умер в року 1947, его сестра о пару рокы за ним. Свой маеток одказали про фонд подтримкы постградуалных штудий молодых хемикох.

## Новаторскы роботы
Своима роботами заклав основу хемии вольных радикалох. В року 1900 объявив ествованя трифенилметилных радикалох. В року 1924 выпрацовав способ зысканя диарилох з ароматичных злученин и солей диазония. Створив первый удачный антифриз про авта.

## Жередла и одказы
* Moses Gomberg, 1866-1947. A Biographical Memoir by John C. Bailar, Jr. 1970. National Academy of Sciences. Washington D. C.
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Moses Gomberg, American chemist. //Encyclopaedia Britannica
## Референции

Катеґорія:Хемици
Анн Арбор, Мичиган

**Анн Арбор**,  *Ann Arbor*, город в США, на запад од Детройта, штат Мичиган.

В року 1984 город мав 104 тысячѣ жительох. Транспортный узел. Сѣдлиско Мичиганской универзиты. Высокотехнологичный промысел: радиоелектроника, выроба пристройох,
хемико-фармация, полиграфия. В подгородах автомобиловый промысел.

В року 2000 число штудентох и аспирантох Мичиганской универзиты было 36892, циже 32% од цѣлого обывательства Анн Арбора (114110). 

## История
Назву городу дали поземковы торговцѣ Джон Аллен и Елиша Ремзи, котры в року 1824 ту купили од штату 260 гектары дубового лѣса и назвали тото мѣсто Анн Арбор, подля имен своих жон (обѣ Анны), и старой латинской назвы дуба *arbor Jovis = дерево Юпитера* од Овидия.  

В року 1837 город став ся сѣдлиском Мичиганской универзиты и одтогды достав выразный характер универзитного города.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. .

## Референции

Катеґорія:Населены пункты США
Катеґорія:Міста США
Ласкера-Блумберга награда

**Ласкера-Блумберга награда за сполоченску медицинску службу**,  *Lasker-Bloomberg Public Service Award* — една з категорий Ласкеровой награды. 

**Ласкера-Блумберга награда** признавать ся *по непарных роках* за вылѣпшѣня сполоченской информованости о медицинскых выгледованях, здоровлю и его охранѣ, за финанчну подтримку инициатив, полѣпшуючых здоровля сполоченства и медицинскы выгледованя, за пропагацию медицинскых выгледовань и здорового живота и заведжѣня вызнамных практик в сполоченском здоровлю.

Грошовый обсяг награды — 250 тысяч доларох США, а ей лавреатами годны быти политикы, новинаре, филантропы, адвокаты, учены и фахманы, звязаны з охранов здоровля.

Названа на честь филантропа Майкла Блумберга, стара назва в роках 2000-2009 была *Mary Woodard Lasker Public Service Award* на честь Ласкеровой жены, а перед тым од зачатку — *Albert Lasker Public Service Award*.

## Референции

Катеґорія:Ласкерова награда
Ласкера-Кошланда награда

**Ласкера-Кошланда награда  за шпециалны досягнутя в медицинѣ**,  *Lasker~Koshland Special Achievement Award in Medical Science* — една з категорий Ласкеровой награды. Признавать ся за найвысшы выгледовачскы досягнутя и научну статочность, котры пробуджують чутя глубокого доятя и решпекту. Грошовый обсяг награды — 250 тысяч доларох США. 

Награда ся признавать *нерегуларно*, од року 1998 вшакже была признавана каждого парного року. Первый раз была признана в року 1994. Названа на честь биохемика Даниела Кошланда (1920-2007), котрый сам быв ей лавреатом в року 1998. Стара назва до року 2008 была *Albert Lasker Special Achievement Award*. 

## Референции

Катеґорія:Ласкерова награда
Ласкерова награда

**Ласкерова награда**, англ. *Lasker Award*, америцка награда за выгледованя в области медицины, котра ся признавать од рока 1946 од фундации *Lasker Foundation*.

## История фундации
Алберт Ласкер (1880-1952) быв успѣшный бизнисмен в области рекламы. Зачавши роботу в рекламной агенции яко канцеларскый курьер, придумав новаторскы способы рекламы и по 14 роках роботы став ся властником  рекламной агенции. Коли его агенция за 30 рокы под его веджѣньом заробила $750 млн, але он сам за тот час достав три нервовы кризы, рѣшив ся зо своев женов Мери Вудард Ласкеровов лишити бизнис, а заложити фундацию на подпору медицинскых выгледовань. Было то в року 1942. 

## История награды
Ласкерову награду даколи называють *Америцкым Нобелом*. Награда зыскала собѣ репутацию и поважуе ся за индикатор будучых Нобеловых лавреатох. 86 Ласкеровых лавреатох суть таксамо Нобеловыма лавреатами.

## Категории
Президентом фундации в сучасности е Клер Померой (Claire Pomeroy), а награда ся признавать в 4 категориях — каждорочно *основна* и *клинична*, а каждый другый рок *сполоченска* и *шпециална*:
* Ласкерова награда за основны медицинскы выгледованя (Albert Lasker Basic Medical Research Award)
* Ласкера-Дебейки награда за клиничне новаторство (Lasker-DeBakey Clinical Medical Research Award)
* Ласкера-Блумберга награда за сполоченску медицинску службу (Lasker-Bloomberg Public Service Award) — в непарных роках
* Ласкера-Кошланда награда за шпециалны досягнутя в медицинѣ (Lasker-Koshland Special Achievement Award in Medical Science) — в парных роках
Зоз наградов приходить гонорар в сумѣ $250 тыс. в каждой категории.

## Одказы
* Albert Lasker, American businessman and philanthropist. //Encyclopaedia Britannica

## Референции

Катеґорія:Ласкерова награда
Ласкера-Дебейки награда

**Ласкера-Дебейки награда за клиничне новаторство**  *Lasker-DeBakey Clinical Medical Research Award* — една з категорий Ласкеровой награды. 

Ласкера-Дебейки награда признавать ся каждорочно дохторам, котры завели новаторску клиничну практику и так вызнамно приспѣли ку лѣпшому животу многых тысяч людей.

Тота награда была переименована в 2008 году на честь америцкого кардиохирурга Майкла Дебейки. Стара назва была *Ласкерова награда за клиничны медицинскы выгледованя»*  *Albert Lasker Clinical Medical Research Award*. 

Грошовый обсяг награды — 250 тысяч доларох США.

Меджи первыма лавреатами быв Карл Ландштайнер, 1946.

## Референции

Катеґорія:Ласкерова награда
Вудс Гоул, Массачузетс

**Вудс Гоул**,  *Woods Hole*, — штатистична локалита  *census-designated place (CDP)*, котра не мать властный административный статус, входить в мѣстечко Фалмес. Лежить на крайном югозападном кончику полуострова Кейп Код.

## Обывательство
Подля списованя з року 2010 Вудс Гоул мав 781 обывателя.
Середный рочный приход на обывателя — $30&nbsp;752; ниже линии худобности жиють 5,3% обывательства.

## Научны инштитуции
В локалитѣ суть розмѣщены знамы инштитуции, звязаны з выгледованьом моря: 
* Океанографичный инштитут Вудс Гоул,  *Woods Hole Oceanographic Institution*;
* Морска Биолаборатория,  *Marine Biological Laboratory*;
* Выгледовачскый Центер Вудс Гоул,  *Woods Hole Research Center*;
* Сѣверовосточный Научный Центер Рыболовства,  Northeast Fisheries Science Center (найстарша инштитуция од року 1871);
* Научный Аквариум Вудс Гоул,  *Woods Hole Science Aquarium*;
* Центер побережной и морской геологии Геологичной Службы США,  *USGS coastal and marine geology center*;
* Асоциация Морскых Едукачных Проектох (главне сѣдлиско),  Sea Education Association.

## Образовны инштитуции
Вудс Гоул належить до образовного округа Фалмес, котрый мать свою середну школу, Falmouth High School. Але окрем того од року 1913 фунгуе шпециална школа *Woods Hole School*, котра мать неофициалну назву Дѣточа Школа Наук *Children's School of Science (CSS)*, де на вакациях и в позашколный час працовници научных инштитуций Вудс Гоула учать дѣтей з ориентациов на научны выгледованя и обсервацию природы. Будинок школы од року 1982 е в регистрѣ историчных памяток США.

## Референции

Катеґорія:Населены пункты США
Витамин

**Витамины**, од  *vita* живот, суть низкомолекуларны субстанции органичной природы, котры не суть будовным материалом, ани жерелом енергии, але суть незамѣнимо потребны организму про нормалный метаболизм и фунгованя. Витамины суть потребны в мизерных кельостях в поровнаню з основныма выживныма субстанциями (бѣлковинами, туками, сахаридами) и солями.

## Роль в организмѣ
Многы витамины суть предходниками коензимох, в зложѣню котрых беруть участь в розличных ферментативных реакциях. Чоловѣк и животины не синтезують витамины, або синтезують недоста и зато мусять их достати звонка. Первожерелами витаминох суть обычайно ростлины. Дакотры витамины творять ся микрофлоров черев. Довгодоба выжива потравинами, збавлеными витаминох, выволать хвороту (гиповитаминоза або авитаминоза). 

## Продукция витаминох
Многы витамины ся хоснують яко лѣкы, а выробляють ся хемичнов або микробиологичнов синтезов. 
Основны витамины суть: 
* витамин A (ретинол), 
* витамин B<sub>1</sub> (тиамин), 
* витамин B<sub>2</sub> (рибофлавин),
* витамин B<sub>5</sub> (пантотеновый квас), 
* витамин B<sub>6</sub> (пиридоксин),
* витамин B<sub>12</sub> (цианкобаламин),
* витамин B<sub>9</sub> (фолиовый квас), 
* витамин C (аскорбиновый квас),
* витамин D (калциферолы),
* витамин E (токоферолы),
* витамин H (биотин),
* витамин PP (никотинамид), 
* витамин K<sub>1</sub> (филохинон).

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Тимченко А. Д. Краткий медико-биологический словарь. Киев. Вища школа. 1988. .

## Референции

Катеґорія:Витамины 
Катеґорія:Біолоґія
Тукы

**Тукы** суть една зоз трьох основных поживнин, потребных про организм, заровно з протеинами и сахаридами.
Тукы суть з хемичного погляду органичны злученины, естеры глицерола и едноосновных мастных квасох (триацилглицеролы); односять ся ку липидам. В живых организмах суть едным з основных компонентох бунок и тканей. Суть они и жерелом енергии в организмѣ; енергетична вартость чистого тука 3770&nbsp;кДж/100&nbsp;г. Природны тукы дѣлять ся на животинны масти и ростлинны олаи. 

Тукы суть роспустны в органичных роспущалниках, але не во водѣ.

Термины *масть*, *олай* и *[[липиды|липид]]* не суть синонимами. *Масти* суть тукы, котры при хыжной теплотѣ (20°C) суть в певном станѣ, *олаи* — в текучом станѣ. Тукы зась суть лем една група *[[Липиды|липидох]]*, и не загортають, напримѣр, холестерол и ему подобны *[[липиды]]*. 

## Типы тукох
Тукы ся подставово дасть роздѣлити на три типы: ненасычены, насычены и трансмасти.

### Ненасычены тукы
Ненасычены тукы,  *unsaturated fats*, суть ростлинного походжѣня, суть текучы при хыжной теплотѣ, а з хемичного погляду в их молекулах суть вязбы и просты и двоиты. Тоты тукы ся поважують за найвеце проспѣшны про здоровля, понеже знижують ровину холестеролу, суть протизапалны, стабилизують сердечный ритм и мають еще далшы хосенности. Ненасычены тукы дале еще дѣлять ся на
* мононенасычены,  *monounsaturated fats (MUFA)*: оливовый и репчовый олай, авокадо, мандулѣ, насѣня дынѣ, сезама; 
* полиненасычены,  *polyunsaturated fats (PUFA)*: посонячниковый, кендеричаный олай, рыба, орѣхы, леняне насѣня.

### Насычены тукы
Насычены тукы,  *saturated fats*, суть переважно животинны масти, певной конзистенции при хыжной теплотѣ,  а з хемичного погляду в их молекулах вязбы суть лем просты. 

Суть в мясѣ, солонинѣ, молоцѣ, сырѣ.

Поважуе ся, же тоты масти, спожиты над мѣру, можуть быти причинов сердечно-судинных хворот, а тыж надмѣрной отылости.
Подля рекомендаций медикох не мали бы перевысити 25-30% калорийности денной нормы. 

### Трансмасти

Трансмасти,  *trans fats*, суть промысловой выробы гидрогенованы ростлинны олаи, котры в том процесѣ стугнуть и достануть маргаринову конзистенцию. 

Суть то розличны маргарины и подобны тукы. Они суть вгодны про многоразове смажѣня, зато суть облюбены про рестораны, фастфуды и промыслово выроблены готовы пакованы закускы.

В року 2003 Свѣтова Организация Здоровництва выдала варованя, же трансмасти суть найвеце шкодливы про здоровля и не мали бы перевысшовати 1% калорийности денной нормы.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Types of Fat. //Harvard T.H. Chan School of Public Health
* Facts about saturated fats. //National Institutes of Health U.S. National Library of Medicine.
* Trans-mastné kyseliny zabíjejí půl milionu lidí ročně. //Český rozhlas.

## Референции

Катеґорія:Тукы
Гиповитаминоза

**Гиповитаминоза**, од  *υπο гипо ниже, под норму*... и витамины, — хворотный стан, причиненый недостаточностьов витаминох в организмѣ.

Гиповитаминоза е обща назва, котра означать даколько розличных типох витаминного дефицита. Може ся розвити в организмѣ при недостаточном стравованю, або тогды, кедь наслѣдком порух в травлѣню даякы витамины ся не абсорбують.

## Припады
Едным зоз найчастѣйшых припадох е гиповитаминоза D, котра ся може розвити од несправного або слабого костованя, але тыж и од недостатку сонѣчного свѣтла. Симптомом може быти боль в мускулах и обща  мускулна слабость, а серьозным медицинскым наслѣдком — костны хвороты, як рахитис, або остеопороза.

## Ризиковы факторы
Найважнѣйшым е фактор старшого вѣку, коли процес освоеня витаминох слабне. Далшы ризиковы факторы: слабый кост, сидячый способ живота,  або отылость. Кедь иде о гиповитаминозу D, векшому ризику суть наражены темнокожы особы, бо у них абсорбция сонѣчного свѣтла слабша.

## См. тыж
* Авитаминоза

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* 

## Референции

Катеґорія:Хвороты з несправной выживы
Авитаминоза

**Авитаминоза**,  *avitaminosis (a — префикс негации)* — група хворот людей и звѣрят, причинов котрых ставать ся тырвале недостаточне стравованя, в котром хыблять витамины.

## Припады
Абсенция во выживѣ аскорбинового кваса (витамин C) за довжый час приводить ку захворьованю на скорбут, тиамина (витамин B1) — на бери-бери, калциферола (витамин D) — на рахитис и т.д. Трафляють ся и *полиавитаминозы* — комбинации даколькых хворот.

Пелагра, котру еще называють хворотов з четырьома ***Д***: диарея, дерматит, деменция, дыргонѣня — взникне, коли особа не споживать доста ниацина, котрый ся в организмѣ конвертуе на никотинамид (витамин B3 або PP).

## Превенция
Хворотам, выволаным авитаминозов, векшинов мож предбѣгнути. Про то ся треба постарати о здорову выживу, богату на витамины.

## См. тыж
* Гиповитаминоза

## Жерела и одказы
* Тимченко А. Д. Краткий медико-биологический словарь. Киев. Вища школа. 1988. .
* 

## Референции

Катеґорія:Хвороты з несправной выживы
Симптом

**Симптом**, од  *συμπτώμα — што ся дакому притрафило* — признак, клиничный прояв даякой хвороты. Розличують симптомы субъективны (основаны на словах хворого, коли описуе, напримѣр, свои болести) и объективны (зысканы при сконтролованю хворого, напримѣр, рентгеновыма знимками або лабораторныма анализами). Фигурално — знак даякого яву, феномена, што е одхылков од нормалного хода процеса.

В англоязычной терминологии субъективный симптом называть ся *symptom*, а объективный — *medical sign*.

Симптомы дають можность диагнозовати хвороту, але самы не суть ей причинов. Лѣчѣня, напрямлене на одстранѣня симптомох, напримѣр предписаня лѣку, однимаючого боль, называють *симптоматичным лѣчѣньом*.

Симптомы роздѣляють з погляду важности про диагностику на:
* нешпецифичны, 
* шпецифичны, 
* патогномоничны.
*Нешпецифичны* можуть ся указовати при вецеро хворотах и невельо што повѣдять про роспознаня конкретной проблемы хворого. *Шпецифичны* ся проявують при узшой групѣ хворот и так указують на тоту групу, што в комплексѣ з далшым выгледаньом дасть можность роспознати хвороту. *Патогномоничны* суть такы симптомы, што ся проявують лем при едной хворотѣ и так мають абсолутный диагностичный вызнам.

## См. тыж
* Синдром

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Соколов Е. И., Полосою Т. А. Симптом. //Краткая Медицинская Энциклопедия, гл. ред. акад. Петровский Б.В., издательство "Советская Энциклопедия", издание второе, 1989, Москва

## Референции

 Катеґорія:Медицинска терминология
Синдром

**Синдром**, од  *σύνδρομον субѣжность* — устояне споеня субъективных и объективных симптомох, котры мають сполочну патогенезу и можуть ся поважовати за самостойну хвороту або за стадию (форму) даякой хвороты.

Вельо синдромох названы подля мена дохтора, котрый их заобсервовав и описав, напримѣр, синдром Корсакова, синдром Такаясу. Даколи термин *синдром* е хоснованый як синоним хвороты.

## См. тыж
* Симптом

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Соколов Е. И. Синдром. //Краткая Медицинская Энциклопедия, гл. ред. акад. Петровский Б.В., издательство "Советская Энциклопедия", издание второе, 1989, Москва

## Референции

Катеґорія:Медицинска терминология
Хулио Иглесиас

**Хулио Иглесиас**,  Julio Iglesias, (*23. септембер 1943, Мадрид, Испания) — испанскый поповый спѣвак, лавреат оцѣны Grammy. Зоз майже 300 млн проданых албомох ся записав меджи найпродаванѣйшы свѣтовы музичны умѣлцѣ. Выдав 77 албомы, наспѣваны на 14 языках, зашто мав успѣх на цѣлом свѣтѣ.

## Биография
Зачинав яко брамкарь Реал Мадрида, але через ранѣня наконець ся дав ку музицѣ. Тото было на конци 1960-х рокох. В 1970-х быв найлѣпшый в европскых гитпарадах з пѣснями *Un Canto A Galicia*, *Quiereme Mucho* (по испанскы и по французскы), *Manuela* и *Le monde est fou, le monde est beau* (по французскы). В року 1981 яко первый Испанець ся достав на чоло британской гитпарады зоз синглом *Begin The Beguine (Volver A Empezar)*. За тым слѣдовали гиты *Amor* и *Hey*, то быв найпродаванѣйшый в Испании сингл 1980-х рокох. В Америцѣ и Австралии добыв успѣх аж в року 1984 з албомом *1100 Bel Air Place*, де были два великы гиты — дуо зоз Вилли Нелсоном *To All The Girls I've Loved Before* и дуо з Дианов Росс *All Of You*. В 1990-х роках мав успѣхы з албомами *Tango* и *Crazy*, названыма подля титулных спѣванок, написаных Вилли Нелсоном.

В сучасности Хулио е другый раз женатый и мать восьмеро дѣти. Еден з них — познатый спѣвак Енрике Иглесиас.

## Дискография

;Сполупраця з другыма умѣлцями
* *Without a Song* - Willie Nelson (1983), спѣванка: *As Time Goes By*
* *Suspiros de España* - Manolo Escobar (1987), спѣванка: *Un canto a Galicia*
* *What a Wonderful World* - Willie Nelson (1988), спѣванка: *Spanish Eyes*
* *Soñadores de España* - Plácido Domingo (1989), спѣванка: *Soñadores de España*
* *Homenaje* - Lola Flores (1990), спѣванка: *Somos dos caminantes*
* *Piel de hombre* - José Luis Rodríguez "El Puma" (1992), спѣванка: *Torero*
* *La distancia* - Simone Bittencourt de Oliveira (1993), спѣванка: *Brigas*
* *Duets* - Frank Sinatra (1993), спѣванка: *Summer Wind*
* *Mar adentro* - Donato y Estéfano (1995), спѣванка: *Naturaleza*
* *Voces unidas* - různí (1996), спѣванка: *Puedes llegar...*
* *Amigos* - Paul Anka (1996), спѣванка: *A mi manera (My Way)*
* *Desde que tú te has ido* - Cecilia (1996), спѣванка: *Un ramito de violetas*
* *Nana latina* - Nana Mouskouri (1996), спѣванка: *Sé que volverás*
* *Y sigue siendo el rey* - José Alfredo Jiménez (1999), спѣванка: *El rey*
* *Rocío Dúrcal Una Estrella en el Cielo* - Rocío Dúrcal (2010), спѣванка: *Como han pasado los años*

## Одказы
* Официалный сайт

## Референции

Катеґорія:Співаци
Композитор

**Композитор** (або **компониста**) е умѣлець, котрый творить новы музичны композиции и, обычайно, записуе их во формѣ музичной нотации, подля котрой его музику надале интерпретують сценичны умѣлцѣ (спѣваци, грачѣ на музичных инштрументах тай иншы музиканты).

Зналость гры на даяком  музичном инштрументѣ чисто теоретично не е потребна ку такой чинности, але а реалности  такой каждый композитор добрѣ овладать хоть лем еден музичный инштрумент  (найчастѣйше иде о клавир), а компонованя про  орхестер выжадуе тыж добру зналость одповѣдного фаху,  окреме з погляду на техничны пожаданя ку окремым музикантам.

## Композиторы в минулости и днесь
Кедь говориме о композиторах минулости, часто нараз приходять такы имена, як Моцарт, Бетовен, Гендел або Вагнер. В сучасности потреба в компонованю музикы выростла, и ряды тых, кто компонуе музыку значно помножили ся. Векшина людей не знала бы назвати имена многых з них. 

Компонованя потребуе зналости многых елементох, звязаных з тым фахом. В сучасности творчость композитора моцно подперта множеством софтверох и апаратуры, котра помагать моделовати звучаня розличных музичных инштрументох и записати ноты. 

## Жерела и одказы
* What is a Composer? //wiseGEEK, clear answers for common questions

## Референции

Катеґорія:Композіторы і музиканты
Катеґорія:Музичны фахы
Музичны инштрументы

**Музичны инштрументы** суть пристрои, назначены про выдобытя музикалных звукох. Прадавны музичны инштрументы мали еще функции — магичну и сигналну, ествовали уже в добѣ палеолита и неолита.

В днешной практицѣ музичны инштрументы дѣлять на розличны класы и родины подля жерела звука, материала зготовлѣня, способа выдобываня эвукох и др. признакам: дыховы, клавесовы, металофоны, струнны, бубны, електрофоны.

В научной класификации Захса-Горнбоштела музичны инштрументы дѣлять подля звучащого тѣлеса на:
* хордофоны (звук выдавають струны);
* аерофоны (звук выдавать вибруючый воздух);
* идиофоны (звук выдавать певне пружне тѣлесо);
* мембранофоны (звук выдавать мембрана);
* електрофоны (звук ся генеруе електронично).

Конштрукцию, акустику и выразову шпецифику музичных инштрументох штудируе музичне инштрументознательство, конарь музичной наукы.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Sachs-Hornbostel. //Musical_instrument entry of The New World Encyclopedia

## Референции

Катеґорія:Музичны інштрументы
Испанцѣ

**Испанцѣ (Шпанци, Шпаньелы)**,  Españoles — романскый народ. Они суть хранителями испанской културы, истории и языка. Подля вѣры суть звекша католици.

## Формованя културы
Зачаточны обывателе были Иберы и Келты.  Во формованю испанской културы брали участь вельо народох. Од римскых добывательох зостав им язык, дорогы, памятникы, але ай многы римскы императоры (Траян, Гадриан, Марк Аврелий) были Испанцѣ. По Римлянах 800 рокы розвивали ся под арабскым вплывом.

## Етничны групы
В сучасности (2000) найвекшы (понад 5%) етничны групы суть тоты:

Конштитуция Испании дозвалять автономию народностей и их властны языкы або диалекты як официалны. Такых автономий е 17, а 6 з них мають и свои официалны языкы попри державном испанском. В народностных регионах мѣстны языкы ся выучують як рядный школный предмет, на них ся выдають новинкы, звучать они в радию и телевизии. Языкы Каталонцьох и Галициан суть романскы и можуть ся поважовати за диалекты испанского, а баскийскый язык *еускера* е цѣлком изолованый и не мать з романскыма нич сполочне.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
*  Vicente Rodriguez Catherine Delano Smith, a.o.:Spain. //Encyclopaedia Britannica.

## Референции

Катеґорія:Народы і етніка
Бери-бери

**Бери-бери**, од  *beri слабость* — хворотный стан, причиненый недостаточностьов витамина B1 (тиамину) в организмѣ. Хворота росширена в Южной и Восточной Азии. Засягуе нервну и кардио-васкуларну системы.

## Типы и симптомы
Общы симптомы суть утрата апетиту, бездячность, порухы травлѣня, чутя затерпнутя и слабости в удах.
При сухой бери-бери наставать поступна дегенерация нервох, раз в ногах, а пак и в руках, атрофия мускулох и утрата рефлексох. При вогкой бери-бери, што е острѣйша форма наростать запухнутость од надбытку течи в тканях, котра веде до слабой циркулации и наконець смерти од сердцьовой недостаточности. У годят, котрых плекають матери, што мають дефицит тиамину може настати нагло прогресуюча поруха сердця. Кедь е засягнута нервова система, штруктурны ошкоджѣня ей бунок в серьозных припадах можуть быти ненавратны. 
## Причины
Хворота ся розвивать при тырвалом недоживлѣню витаминами групы **B**, главнѣ **B<sub>1</sub>**(примарна B-авитаминоза). Секундарна B1-авитаминоза, котра мать не так зъявны симптомы, наставать в припадах:
* нарушеной абсорбции витаминох групы **B** в черевах;
* надмѣрной их спотребѣ организмом;
* ускореном их роскладѣ в организмѣ.

## Ризиковы факторы
Тяжа або лактация, алкоголизм, хроничны хвороты тонкых черев, переход на нормалне костованя по голодованю.

## Лѣчѣня
Постельовый режим, великы давкы витамина **B<sub>1</sub>** тай иншых зоз  групы **B**, страва, богата на бѣлковины.

## См. тыж
* Авитаминоза
* Гиповитаминоза

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Beriberi, disease. //Encyclopaedia Britannica.
* Бери-бери. //Краткая медицинская энциклопедия.

## Референции

Катеґорія:Хвороты з несправной выживы
Композиция (музика)

**Композиция**, од  *compositio — зложѣня, звязованя* —
зложѣня музикалного дѣла, або само таке дѣло, як и учебный предмет, выучованый в системѣ умѣлецкой освѣты.

Зложѣня музикалной композиции пожадуе од автора (композитора) здалость передавати звуками настрой душѣ, што е природным даром.

Композиция, як и в каждом видѣ умѣлства пожадуе организацию умѣлецкого дѣла в едину форму,
придаючу ему единство и цѣлость, звязуюче его компоненты еден ку другому в гармонию.

Композиция як учебный предмет ся выучуе в музыкалных учебных установах.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с.  с. 614.
* Соловьев Н. Ф.: Композиция в музыке. //Энциклопедический словарь Брокгауза и Ефрона, т. XVa (1895): Коала — Конкордия, с. 906—907

## Референции

Катеґорія:Музика
Алкоголизм

**Алкоголизм**, або **алкоголна зависимость** — хронична рецидивуюча психична хворота, найвецей росширена форма наркомании. Проявлять ся физичнов и
психичнов зависимостьов од алкогола, психичнов и социалнов деградациов, патологиов внуторных органох, перемѣны материй, централной и периферной нервовой системы. Доста часто наставають алкоголны психозы. 

## Ризиковы факторы
Дакотры особы можуть мати генетичну предиспозицию ку алкоголу. Кедь в истории родины суть алкоголикы, буде розумно не споживати алкогол: ай малы давкы в такых припадах можуть привести ку алкоголной нахылности. 

Окрем дѣдичности суть еще найменше пять далшых факторох, што можуть привести ку алкоголизму: взайомный вплыв, културна традиция, дакотры психоактивны условия, доступность алкогола и род занятя.

## Медичны наслѣдкы
Окрем зъявного нищивого вплыва на психику и розум, негативный ефект ся указуе на тѣлесной кондиции:
* алкогол нарушать метаболизм, освоеня витаминох (найпаче групы B),  нищиво вплывать на нервову систему. Резултатом е трясѣня палцьох, почѣня, студены рукы, слабшый зрак, слух и пах;  
* алкогол нищить внуторны органы — печунку, жалудок, сердце, мозок; 
* алкогол веде до знижѣня функций организма и передчасной старобы, на 15-20% куртать живот.

## Росширеность
Оцѣны росширености алкоголизма ся колышуть в доста великом россягу, зависимо од строгости критериох, але обще мож повѣсти же меджи мужами е роширеный двараз вецей як меджи женами. Подля найтвердшых критериох, меджи мужами, в США и Европѣ — 20%, намного менше в Юговосточной Азии и Африцѣ. В СССР при Сталинѣ ся официално поважовало, же алкоголизм не ествуе, але по его смерти указали ся вопиючы оцѣны — 40%.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630&nbsp;с. .
* Mark Keller, George E. Vaillant: Alcoholism. //Encyclopaedia Britannica.
* What is Alcoholism? //WiseGeek, clear answers for common questions.
* Алкоголизм. //Энциклопедия Кругосвет.

## Референции

Катеґорія:Психичны хвороты
Орган (анатомия)

**О́рган**, од  *ὄργανον — нарядя* — одокременый комплекс розличных типох бунок и тканей, выконуючый установлену функцию, або вецей функций, в живом организмѣ.

Тѣло живых организмох складать ся з органох, котры ся менують подля их функций, напримѣр, травны органы, органы опоры и руху.

Дакотры органы творять едну, непрерывно злучену систему. Напримѣр, в системѣ травных органох природно и наслѣдно злучены функчно доповнячы едно друге органы: зубы, язык, гортанка, пролык, жалудок, черева, панкреас, печунка.

## Жерела и одказы
* Органы. //Энциклопедический словарь Брокгауза и Ефрона, т. XXII (1897): Опека — Оутсайдер, с. 113.
* Орган. //Краткая медицинская энциклопедия.

## Референции

Катеґорія:Органы (анатомия)
Сценичны умѣня

**Сценичны умѣня**, або **перформативны умѣня**, суть такы виды умѣня, при котрых умѣлцѣ выступають перед публиков, поуживаючи свой голос, рухы або тѣло, музичны инштрументы або належны ку их выступлѣню сценичны предметы. До тых умѣнь ся односять, музика, танець, театер, магия, циркус. Тоты умѣня суть представляны, векшинов, наживо перед публиков, а в сучасности суть тыж награваны про телевизию и филм. 

Ку сценичным умѣням належить и рецитация поезии и прозы, а в старовѣку было меджи нима и ораторске умѣня. Хоть умѣлець обычайно репродукуе дѣло, котрого не е автором, про позирачи е в ровной мѣрѣ интересне и едно и друге.  

Каждый з поименованых видох умѣня роздѣлять ся еще на подвиды, але тыж ествують комбинованы умѣня, напримѣр в музичном театрѣ обычайна театрална представа може обсяговати и танець и музику.

## Жерела и одказы
* Előadó művészet. //Révai nagy lexikona VI. köt. (Duc–Etele). Budapest: Révai Testvérek Irodalmi Intézet Részvénytársaság (1912). С. 414.
* What Are the Different Types of Performing Arts? //wiseGEEK, clear answers for common questions

## Референции

Катеґорія:Уменя
Органела

**Органелы** суть микроскопичны штруктуры в тѣлѣ бунок, котры выконують шпецифичны функции. Тот термин операть ся на понятя органа, указуючи, же их фунгованя в бунцѣ е подобне фунгованю органох в организмѣ. Органелы ся находять в бунках животин, ростлин и бактерий. 

В животинных и ростлинных бунках кажда органела оддѣлена од окружѣня властнов мембранов: тото давать таку выгоду, же може мати одмѣнны хемичны условия, напримѣр pH, не нарушуючи условия в цѣлой бунцѣ.

## Типы и число
Типы  и число органел мѣняють ся, зависимо од назначѣня бункы. Найважнѣйшы органелы суть ядро, ендоплазматичный ретикулум, апарат Голджи, митохондрии, а у ростлин хлоропласты. Мускуларна бунка мать веце  митохондрий, котры суть «фабриков енергии», бо тото е потребне про ефективну роботу такого типа бунок. Выимков суть еритроциты, червены кровинкы, котры не мають ниякы органелы, ани генетичный материал, ани ядро, бо их назначѣня е переносити гемоглобин.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Тимченко А. Д. Краткий медико-биологический словарь. Киев. Вища школа. 1988. .
* What are Organelles? //WiseGEEK, clear answers for common questions

## Референции
Трансмасти

**Трансмасти**, або **транс-ненасычены мастны квасы**, або **трансмастны квасы**, суть типом ненасыченых тукох, котры ся трафляють в малых кельостях в природѣ, але стали ся широко продукованы зоз ростлинных тукох од 1950-х рокох про выробу маргаринох, закусок, пакованых смаженых ѣдел, и на смажѣня во фастфудах. Было выявлено, же трансмасти достовѣрно приносять, зависимо од денной давкы, звышене ризико ишемичной хвороты сердця, найвекшой причины смертей в розвитых державах.

В США *Уряд поживнин и лѣкох* в року 2015 прияв остаточне рѣшѣня, же до юна 2018 трансмасти мають быти цѣлком вылучены з людской поживы. 

## Штруктура молекул
В молекулах тукох 4-валентны атомы карбона звязаны зоз сосѣдныма атомами карбона, а на позосталых вязях з атомами гидрогена. В насыченых туках (мастях) не е двоитых вязб, бо ку каждому атому карбона вдну  ланца привязаны два сосѣдны атомы карбона и два атомы гидрогена.  

В ненасыченых туках (олаях) карбоновый ланц мать двоиты вязбы, циже дакотры атомы карбона зоз такыма вязбами не мають при собѣ атомы гидрогена.  Процес гидрогенации спочивать в том, жебы розорвати двоиту вязбу сосѣдных атомох карбона, а на увольнену вязь дати атом гидрогена. Кедь тот процес перейде до конця, вшиткы двоиты вязбы будуть розорваны, а з олая ся стане насыченый тук (масть).

Во векшинѣ природных ненасыченых тукох атомы гидрогена суть на едном боку ланца з двоитыма вязбами, зато такы природны тукы называють *цисмастями*, од  *cis на той самой сторонѣ*. Часточна гидрогенация приводить ку реконфигурации позостаючых двоитых вязб, же атомы гидрогена будуть на его розличных боках. Така конфигурация достала назву од  *trans на другой самой сторонѣ*. Транс-молекула е напрощена, цис-молекула е выкривлена.

## Референции

Катеґорія:Тукы
Цитология

**Цитоло́гия**, од  *κύτος бунка* и *λόγος учѣня*, — область биологии, штудуюча живы бункы, их органелы, их штруктуру, фунгованя, бункове дѣлѣня, старѣня и смерть. Занимать централне мѣсто меджи биологичныма науками, понеже в основѣ будовы, фунгованя и животного циклу вшиткых организмох лежать бунковы штруктуры.

## История
Штудии бунковых штруктур организмох были зачаты микроскопистом Робертом Гуком (1665). В 19. сторочу двае Нѣмцѣ, ботаник Матиас Шлайден (1838) и биолог Теодор Шванн (1839) нашли, же в основѣ вшиткого живого лежить бунка и створили едину про органичный свѣт бункову теорию.

В 20. сторочу быстрый прогрес цитологии принесли новы методы: електронна микроскопия, изотопны индикаторы, култивованя бунок и др.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Тимченко А. Д. Краткий медико-биологический словарь. Киев. Вища школа. 1988. .
* Cytology. //Encyclopaedia Britannica.

## Референции
Маргарин

**Маргарин** — тук, котрый быв вывинутый и продукуе ся промыслово як алтернатива маслу. В торговли ся называть, на роздѣл од масла, намастков,  *spread*, и е легко намащовный ай нараз по вынятю з холодника. Продавать ся в супермаркетах за барз выгодны цѣны, в коцковом пакованю, а однедавна и в спрей-фляшочках. 

## Ингредиенты и технология
Подля старшых технологий выробляв ся зоз мѣшанкы животинных мастей, ростлинных олайох, молока, присмачок и ароматизаторох. Маргарин дѣлив ся на столовый, назначеный про хоснованя без нагрѣваня, до котрого ся давало молоко, и кулинарну масть, котра была назначена про смажѣня и выпѣканя. 

Подля днешных технологий маргарин ся продукуе лем з ростлинных олайох, обычайно мѣшаных файт и походжѣня, з поужитьом технологии гидрогенации и понукать ся як здорова алтернатива маслу, понеже не обсягуе животинны масти. Негативом але суть трансмасти, взникаючы в процесѣ гидрогенации. Дакотры выробникы декларують, же их продукт мать менше як половку обычайного обсягу трансмастей.

Маргарин сам по собѣ не мать ани смак, ани арому, ани фарбу масла, жебы тото вшитко достав, додавать ся диацетил про смак и запах и бетакаротен про жовтасте офарблѣня. Жебы выробок мав потребну конзистенцию, и мав векшый час придатности додають емулгаторы, стабилизаторы, конзерванты, антиоксиданты, регулаторы квасноты, фарбива.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* What is Margarine? //WiseGEEK, clear answers for common questions 

## Референции

Катеґорія:Тукы